TV7 JERUUSALEMMA UUDISED
Tänased teemad -
Kasvab uue Gaza sõja oht
Falash mura kogukonna Iisraeli lennutamine lükati edasi
Iraan annab raha araabia terroristide peredele
IDF käskis sõdureil puhkusel viibides relva kanda
Iraan ehitab terrorivõrku Euroopasse ja USAsse
TV7 Jeruusalemma Uudistest - Shalom!
The Times of Israeli teatel kasvab uue Gaza sõja oht.
Ajaleht Yedioth Ahronoth sai Gaza sektori piiri lähedal asuva
Hamasi õppeasutuse vastas elavailt iisraellastelt lindistuse,
kust on selgelt kuulda sõjalisi õppusi.
Iisraeli hinnangul
pole Hamas aga lähitulevikus huvitatud teisest vägivallaraundist.
Samas hoiatas kindralmajor Halevi suletud kohtumisel,
et Gaza halvenev humanitaarseis võib uue konfliktini viia.
Ha'aretzi raporti teatel
teevad Iisraeli kõrged poliit- ja armeeametnikud tööd
vägivalla puhkemise ärahoidmiseks
Gaza katastroofilise majandusseisu parandamisega.
Ühe võimalusena kaalutakse kaubasadama avamist Gazas.
Seda võimalust peetakse sobivaks juhul,
kui Hamas tagab pikaajalise rahu
ja imporditavat kaupa saab kohaselt kontrollida.
Peaminister Netanyahu ja kaitseminister Ya'alon
on selle võimaluse vastu.
Arutz Sheva teatel raporteeris uudistetoimetus Ma'an,
et palestiinlaste omavalitsuse rahandusminister Bishara
kinnitas kohtumisi Iisraeli rahandusministri Kahloniga
viimastel nädalatel Jeruusalemmas,
kus olevat arutatud palestiinlaste majanduse toetamist.
Ynet Newsi teatel lükati edasi
Etioopia falash mura kogukonna Iisraeli kolimine.
Iisraeli valitsus kiitis kolme kuu eest heaks plaani
tuua viimased Etioopias alles jäänud falash mura kogukonnaliikmed Iisraeli
nelja kuu jooksul.
Plaanile ei eraldatud majandusarvestuses
aga vajalikku 3 miljardit seeklit, nii et see otsustati edasi lükata,
kuni leitakse plaani teostamiseks vajalikud vahendid.
Iisraeli parlamendiliige, kes juhib Knesseti immigratsiooni,
integratsiooni ja diasporaa juutide asjade komisjoni,
kritiseeris plaani edasilükkamist.
Ta süüdistas valitsusametnikke
korduvas otsuste ja seaduse järgimata jätmises
rassistlikel põhjustel
ning Etioopia juutide süstemaatilise diskrimineerimise süvendamises.
Ka siseministeerium pidi uurima,
kas rohkem kui 9000-liikmelise falash mura kogukonna puhul
on täidetud kriteeriumid
Iisraeli kodakondsuse saamiseks ja Iisraeli kolimiseks.
Tuhanded varanduse müünud, kodudest lahkunud falashmuralased,
kes lootsid Iisraeli jõuda, on elanud rasketes oludes laagreis
lubatud nädala asemel üle kümne aasta.
Mõned on oodanud luba Iisraeli kolida alates 1999. aastast.
Arutz Sheva teatel otsustas Iraan anda tuhandeid dollareid
katsetel iisraellasi mõrvata hukkunud araabia terroristide sugulastele.
Iraani ametliku uudisteagentuuri IRNA teatel
kohtus Iraani Liibanoni suursaadik eelmisel nädalal Beirutis
palestiinlaste terrorirühmituste Hamas ja Islamidžihaad
ning Liibanoni šiiitliku džihaadi- rühmituse Hezbollah esindajatega.
Suursaadiku sõnul pakkus Teheran peredele 7000 USD
iga Jeruusalemma intifadas ehk araablaste pühas sõjas hukkunud
palestiina terroristi eest.
Iraan andvat ka 30 000 USD nende terroristide peredele,
kelle kodud Iisrael on hävitanud kas sugulase plaanide toetamise
või informeerimata jätmise eest, et sugulane tahab rünnakut teha.
Lubatud rahasumma lisanduks
1987. a-st makstavale igakuisele abirahale, mida antakse
Iisraeli vägede käe läbi hukkunud araabia terroristide peredele.
Iisraeli peaminister Netanyahu seostas Iraani uut algatust
mullu lääneriikidega sõlmitud vastuolulise tuumalepinguga,
mille tulemusel Iraanil miljardeid dollareid vabaneb.
Lepingu toetajad, sh ka USA valitsus, on varem möönnud,
et raha kasutatakse globaalse terrorismi rahastamiseks.
Netanyahu sõnul peaksid maailma riigid
selle tegevuse hukka mõistma ja sellele vastu seisma
ning aitama Iisraeli ja teisi selle tõrjumises.
Ynet Newsi teatel
käskis Iisraeli Kaitsejõudude IDF-i peastaabiülem Eizenkot hiljuti,
et armee muudaks oma määrusi,
mille järgi sõdurid pidid relva enne puhkusele minekut baasi jätma.
Uus määrus anti, kui puhkusel viibinud relvata sõdur
hukkus üleeelmine nädal terrorirünnakus Sha'ar Binyaminis.
21-aastane sõdur oli poes naise ja alla 6-kuuse lapsega, kui avastas,
et kaks 14-aastast palestiinlast üht müüjat pussitavad.
Tsiviilrõivais ja relvata sõdur jooksis müüjale appi,
mille käigus ta surnuks pussitati.
Israel Hayomi teatel ütles Iisraeli kaitseminister Ya'alon,
et Iraani Revolutsioonikaart ehitab keerukat terrorivõrku,
mis sisaldab uinuvaid rakke, relvade, luureinfo ja agentidega,
kes on valmis käsu peale ka Euroopas ja USAs tegutsema.
Ya'alon ei esitanud mingeid tõendeid
uinuvate rakkude tegevuse kohta USAs ja Euroopas,
kuid viitas kaudselt Küprose sündmustele mullu juunis,
kus üks Liibanoni-Kanada päritolu Hezbollah' liige
mõisteti 6ks aastaks vangi,
kui oli röövinud 9000 kg lõhkeaineks muudetavat kemikaali.
Prokuröride sõnul möönis ta,
et Hezbollah kavatses Küprosel Iisraeli-vastaseid rünnakuid teha.
Ya'aloni sõnul hävitasid Küprose võimud
Hezbollah' ja Iraani plaanid ehitada saarele terroristruktuurid,
kust need pidid kõikjale Euroopasse levima.
Ya'aloni sõnul on Süüria kodusõda viinud põgenikekriisi tõttu
Globaalsesse Džihaadi kuuluvate
ning osaliselt Iraani rahastatud mõrva- himuliste ja armutute terrorirühmituste
eriti kaugele levinud infiltreerumiseni.
Olukord eeldab Ya'aloni sõnul Läänelt massiivsete terrorirünnakute tõrjumist.
Israel Hayomi teatel leidis 7-aastane poiss eelmisel nädalal
Beit Sheani orus matkates 3400-aastase kujukese
Tel Rehovi arheoloogilisel alal.
Poiss oli liigutanud kivi, mille alt ilmus väike, savist naiskuju.
See toimetati Iisraeli muinsuskaitseametnikele,
kes hiljem poisi kooli külastasid, et teda tänada
ja koolilastele kuju kohta infot anda.
Klassijuhataja sõnul tulid arheoloogid klassi piiblitunni ajal,
kui nad õppisid, kuidas Raahel varastas isa Laabani jumalakujud,
mida kasutati paganajumalate teenimiseks.
Need olid meie tänased uudised. Shalom ja kohtumiseni!
Tõlge: Monika Jaaguri